Document ID: 32008D0060

KOMISSION PÄÄTÖS,
tehty 21 päivänä joulukuuta 2007,
päätöksen 2003/548/EY muuttamisesta tietyn tyyppisten kiinteiden yhteyksien poistamiseksi kiinteiden yhteyksien vähimmäisvalikoimasta
(tiedoksiannettu numerolla K(2007) 6635)
(ETA:n kannalta merkityksellinen teksti)
(2008/60/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon sähköisten viestintäverkkojen ja -palvelujen yhteisestä sääntelyjärjestelmästä 7 päivänä maaliskuuta 2002 annetun Euroopan parlamentin ja neuvoston direktiivin 2002/21/EY (1) (puitedirektiivi) ja erityisesti sen 17 artiklan 1 kohdan,
ottaa huomioon yleispalvelusta ja käyttäjien oikeuksista sähköisten viestintäverkkojen ja -palvelujen alalla 7 päivänä maaliskuuta 2002 annetun Euroopan parlamentin ja neuvoston direktiivin 2002/22/EY (2) (yleispalveludirektiivi) ja erityisesti sen 18 artiklan 3 kohdan,
on kuullut viestintäkomiteaa,
sekä katsoo seuraavaa:
(1)
Komissio teki 24 päivänä heinäkuuta 2003 päätöksen 2003/548/EY (3) yleispalveludirektiivin 18 artiklassa tarkoitetusta ominaisuuksiltaan yhdenmukaistettujen kiinteiden yhteyksien vähimmäisvalikoimasta ja siihen liittyvistä standardeista. Tämä vähimmäisvalikoima sisälsi kaksi analogisten kiinteiden yhteyksien tyyppiä ja kolme digitaalisten kiinteiden yhteyksien tyyppiä, joiden enimmäisnopeus oli 2 048 kilobittiä sekunnissa.
(2)
Uusien verkkoarkkitehtuurien laajan käyttöönoton vuoksi analogisten kiinteiden yhteyksien tyypit eivät ole enää teknisesti tarkoituksenmukaisia. Markkinat vastaavat digitaalisten kiinteiden yhteyksien kysyntään, joka koostuu yhä suuremmalta osin vähintään 2 048 kilobittiä sekunnissa olevien nopeiden yhteyksien kysynnästä. Julkisessa kuulemisessa on käynyt ilmi, että jäsenvaltiot, toimialajärjestöt ja sidosryhmät kannattavat laajalti kiinteiden yhteyksien viiden tyypin poistamista nykyisestä vähimmäisvalikoimasta.
(3)
Yleispalveludirektiivin 18 artiklan 3 kohdassa säädetään, että komissio voi poistaa tiettyjen kiinteiden yhteyksien tyypit vähimmäisvalikoimasta.
(4)
Tässä päätöksessä säädetyt toimenpiteet ovat viestintäkomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Poistetaan päätöksen 2003/548/EY liitteestä luettelo, jonka otsikko on ”Ominaisuuksiltaan yhdenmukaistettujen kiinteiden yhteyksien vähimmäisvalikoiman ja siihen liittyvien standardien määrittäminen”.
2 artikla
Osoitus
Tämä päätös on osoitettu kaikille jäsenvaltioille.
Tehty Brysselissä 21 päivänä joulukuuta 2007.

Labels: 7
12